Feesganger se lyk uit dam gehaalDie 2016 Rocking the Daisies-musiekfees by die Cloof-wynlandgoed. Foto: Facebook via Rocking the Daisies Die 21-jarige man se liggaam is Saterdag uit die dam by die Cloof-wynlandgoed in Darling in die Wes-Kaap, waar die fees gehou word, gehaal. Robert Daniels, woordvoerder van die Tygerberg-hospitaal se nooddienste, het gesê ŉ vriend van die man het Vrydag die nooddienste ontbied nadat die man onder die water verdwyn het. Polisie- en nooddiensduikers het Vrydag na die liggaam gesoek totdat dit donker geword het en Saterdagoggend die soektog voortgesit. Sy liggaam is omstreeks 11:00 gevind. Die feesorganiseerders het die voorval op die fees se amptelike Facebookblad bevestig. EWN berig die man het glo in die water beland nadat hy op ŉ dryfbare apparaat na die middel van die dam gedryf het. Die man se naam is nog nie bekendgemaak nie, maar hy is glo ŉ Zimbabwiese burger. Die Rocking the Daisies-fees kom Sondag tot ŉ einde.